**EXTRAS-RAPORT**

**privind participarea AEP la atelierul online cu tema *O nouă perspectivă asupra dezvoltării profesionale în serviciul public – post-COVID-19,* organizat de ICPS în data de 28 iulie 2021**

În data de 28 iulie 2021, Autoritatea Electorală Permanentă (AEP) a participat la atelierul online cu tema „O nouă perspectivă asupra dezvoltării profesionale în serviciul public – post-COVID-19” (orig. *A new perspective on professional development in public service - post COVID*), conceput special pentru organizațiile care lucrează în serviciul public.

Evenimentul s-a bucurat de prezența a doi specialiști renumiți, domnul John Mark WILLIAMS - directorul Institutului de Formare a liderilor și Management (orig. *Institute of Leadership & Management*) și domnul Bhatendra SINGH BASWAN - directorul Institutului Indian de Administrație Publică (orig. *Indian Institute of Public Administration*).

AEP a fost reprezentată de către președintele instituției și un consultant parlamentar din cadrul Serviciului relații externe, Departamentul cooperare internațională.

**Prezentarea vorbitorilor și a subiectelor dezbătute**

Atelierul online a reunit peste 250 de funcționari publici și înalți funcționari din întreaga lume pentru a discuta despre rolul dezvoltării profesionale în sectorul public în urma izbucnirii pandemiei COVID-19. Sesiunea a oferit participanților o introducere în programele de formare oferite de ICPS, anunțând, în același timp, înființarea noii sale rețele de dezvoltare profesională. În continuare, atelierul a presupus o discuție interactivă despre principalele tendințele în elaborarea politicilor publice, dar și prezentarea unei perspective asupra viitorului acestui domeniu.

Prima prezentare a fost oferită de domnul Bhatendra Singh BASWAN, fost funcționar public și formator cu experiență. Domnul BASWAN a ocupat funcții diverse de-a lungul timpului, precum: director al Departamentul guvernamental pentru industria grea din India, Comisar pentru învățământul superior pentru Guvernul Madhya Pradesh și director al Institutului Indian de Formare în Secretariat și Management. Domnul BASWAN și-a început prezentarea subliniind importanța experienței practice necesare unui formator în domeniul politicilor publice. Pentru domnul BASWAN, experiența sa ca înalt funcționar public, la diferite niveluri ale guvernului indian, a fost esențială pentru a garanta parcursul său ca formator pentru viitori funcționari publici. Având în vedere această experiență, domnul BASWAN a recunoscut nu numai multe dintre capcanele în care funcționarii publici cad adesea, dar și multe dintre provocările cu care se confruntă aceștia.

Importanța ca un formator să se bazeze pe experiența practică a fost reluată în a doua prezentare, precum și în prezentarea directorului executiv al ICPS, domnul Tracy CAPALDI-DREWETT. Acesta a precizat că, pentru ICPS, „formatorii fac diferența”, iar că modul în care predau aceștia este crucial pentru organizație.

Domnul BASWAN și-a continuat prezentarea analizând imaginea de ansamblu privind politicile publice. Acesta a precizat că o politică publică se definește în primul rând prin grupurile de interese care o promovează și prin modul în care acestea interacționează cu factorii de decizie. Astfel, vorbitorul a susținut că există trei factori determinanți ai politicilor publice: 1) ideologia, 2) *lobby*-ul, și 3) populismul. *Ideologia* îi ajută pe indivizi să analizeze informațiile, deoarece oferă un cadru prin care factorii de decizie politică pot procesa informații și dezvolta un răspuns adecvat. Cu toate acestea, există pericolul ca ideologia să devină un substitut al gândirii, iar deciziile factorilor de decizie să fie luate pe baza unor idei preconcepute și fără a lua în considerare informații noi sau aflate în contradicție cu normele ideologice. Pentru domnul BASWAN, este mai important ca factorii de decizie să aibă o fundamentare solidă a politicii publice, bazată pe aspecte concrete și pe conștientizarea modului în care grupurile de interese operează și interacționează, decât să se concentreze doar pe aspecte teoretice. Al doilea element identificat a fost *lobby*-ul. Activitatea grupurilor de interese, acolo unde nu este reglementată riguros, poate deveni cu ușurință o sursă de corupție. Al treilea element despre care a discutat domnul BASWAN a fost *populismul*, un tip de discurs și de curent politice care critică elitele și pledează pentru „întoarcerea spre popor”. Toate aceste trei elemente cresc riscul ca grupurile de interese să dezvolte o formă de captare a statului, prin intermediul căreia deciziile politice ajung fie direct, fie indirect, influențate de preferințele acestor grupuri.

Domnul BASWAN a susținut că formarea ocupă un loc special în procesul de elaborare a politicilor, în special pentru că ajută factorii de decizie politică să navigheze printre cei trei factori.

A doua prezentare a fost oferită de domnul John Mark WILLIAMS, CEO al Institutului Leadership & Management (ILM). Domnul WILLIAMS a avut o carieră îndelungată în afaceri internaționale și în domeniul dezvoltării *leadershipului* - în Marea Britanie, Europa, Orientul Mijlociu, Orientul Îndepărtat și America de Nord, fiind un susținător constant al necesității de instruire a funcționarilor publici. Acesta s-a declarat fascinat de perspectivele inteligenței artificiale și de viitorul muncii în acest context. Pentru domnul WILLIAMS, pandemia COVID-19 a reprezentat o schimbare radicală a modului de elaborare a politicilor publice din ultimele decenii. Nu numai că a schimbat punctul de vedere asupra elaborării politicilor, dar e posibil să fi schimbat și natura acestora, ceea ce poate fi privit ca un moment definitoriu pentru factorii de decizie și funcționarii publici din generația viitoare. Pandemia a schimbat fundamental modul de luare a deciziilor. S-a remarcat apariția unui anumit grad de descentralizare a luării deciziilor: primul nivel este cel strategic, în mod tradițional reprezentat de guvern, unde se iau decizii care afectează pe toată lumea, iar cel de-al doilea este cel local unde s-a intensificat modul de luare a deciziilor, afectând o populație mai mică, dar cu efecte mai profunde. În timpul pandemiei, în ambele cazuri s-au luat decizii rapide, necesar de implementat imediat.

În ceea ce privește schimbarea paradigmelor existente în dezvoltarea profesională, domnul WILLIAMS a punctat că, pe de-o parte, funcționarii publici trebuie să fie pregătiți să ia decizii, indiferent de nivelul pe care îl ocupă în guvernare și trebuie să fie suficient de competenți să-și asume un rol de conducător, dacă situația impune acest lucru. Mulți practicieni susțin că, odată ce va dispărea pandemia, funcționarii publici vor reveni la „vechiul normal”, însă domnul WILLIAMS a susținut că schimbarea este un proces unidirecțional, revenirea la modul de lucru și de pregătire de dinainte de 2019 fiind practic imposibilă. Vorbitorul a menționat că ceea ce va rămâne mult după pandemie este o cerere intensă pentru dezvoltarea unui sector public mai receptiv și decisiv, în special la nivel local.

**Concluzii**

Formarea profesională este esențială pentru a-i ajuta pe funcționarii publici să ia decizii rapid și să preconizeze provocările emergente. Participanții la atelierul online organizat de ICPS au avut oportunitatea de intra în contact cu formatori renumiți care au sintetizat cele mai importante schimbări și provocări pentru funcționarii publici în perioada post-COVID-19. Ceea ce este esențial este ca funcționarii publici să beneficieze de procese de formare și instruire continue, astfel încât să se adapteze noilor tendințe în ceea ce privește atât guvernarea, cât și societatea.